
In vitro follikulusmodell kifejlesztése és tesztelése

Bevezetés: Bőrünk jellegzetes mikrobiális flórával rendelkezik, mely a bőr felső rétegeiben, illetve a piloszebáceus egység (follikulus) területén helyezkedik el. Az itt található sejtek (keratinociták, szebociták) valamint a mikrobák közötti komplex kölcsönhatás jelentős szerepet játszik a bőr egészséges funkcióinak kialakításában. Ennek felborulása különböző bőrbetegségek, mint például az acne vulgaris kialakulását eredményezi, mely folyamatokban fontos szerepet játszik a bőr mikrobiom prominens tagjának, a Propionibacterium acnes (P. acnes) baktériumnak az abnormális kolonizációja.
Célkitűzés: Célunk egy olyan follikulusmodell kifejlesztése és tesztelése, mely lehetővé teszi a keratinociták, a szebociták és a P. acnes közötti kölcsönhatás anatómiai viszonyokat követő in vitro modellezését.
Módszerek: Ehhez egy olyan kísérleti rendszer kialakítását kezdtük, melyben a keratinocitákat és a szebocitákat egy poliészter membránnal térben elválasztott transwell rendszerben együtt tenyésztjük, ami azonban lehetővé teszi oldott kismolekulák diffúzióját a kamrák között. A keratinociták P. acnes kezelését követően valós idejű RT-PCR módszerrel követjük a baktérium hatására gyulladásos citokin mRNS-ek (TNFα, IL-1α) kifejeződésének változását a két sejttípusban.
Eredmények: Mindkét citokin kifejeződése már 6 órával a baktériumkezelést követően fokozódik a P. acnes közvetlen hatására keratinocitákban. Ehhez képest a szebocitákban csak a késői, 24 órás mintákban tapasztalható hasonló kifejeződés változás. Oil red O festés eredményei alapján a 48 órás mintákban a szebociták fokozott faggyútermelését is megfigyeltük.
Megbeszélés: Eredményeink alapján a follikulusokban a keratinociták közvetlenül érintkeznek az itt élő mikrobiális flóra különböző tagjaival. Ennek hatására patogénfelismerő receptorok aktivációja révén veleszületett gyulladásos és immunfolyamatok indulnak. A képződő szekretált molekulák révén a szebocitákban időben megkésve hasonló folyamatok indulnak, és fokozódik faggyútermelésük, amely folyamatok hozzájárulhatnak a gyulladásos léziók kialakulásához.
Támogatók: OTKA NK105369; TÁMOP-4.2.2.A-11/1/KONV-2012-0035.



